Openbaring 14 – Die oes van gelowiges en ongelowiges word ingesamel – Bybelskool
Written by Chris van Wyk on Nov 5, 2013 . Posted in Openbaring.
Die hoofstuk skets aan die eenkant die wonderlike toekoms van die gelowiges wat aan God getrou bly, sowel as aan die ander kant die afgryslike toekoms van die ongelowiges wat nie met ontsag vir God gelewe het nie en eerder die dier en sy beeld aanbid het.
Die Lam vergader die kerk as sy eiendom – 14:1-6
Die finale oordeel en verlossing word aangekondig – 14:7-13
Die oes van gelowiges en ongelowiges word ingesamel – 14:14-20
Die 144 000 mense op Sionsberg is weereens, soos in hfst. 7, 'n simbool van die volk van God, wat hierdie keer in terme van hulle militêre gereedheid geteken word deur na hulle as mans te verwys wat kuis gebly het ter wille van die stryd waarin hulle gewikkel is. Dit is net 'n metafoor wat dui op die hele kerk, mans en vrouens, wat op onberispelike wyse aan die Here Jesus getrou gebly het in die geloofstryd. Hulle sing 'n nuwe lied as die eiendom van die Lam in die teenwoordigheid van die vier lewende wesens en die 24 ouderlinge in die hemel.
Waar die vorige tekening van die 144 000 na gelowiges verwys het wat nog midde-in die stryd op aarde is, word hulle hierdie keer as in die teenwoordigheid van die Here self en die ander hemelse wesens geteken. Daarmee dra dit die boodskap dat God in staat is om elkeen wat Hy gemerk het as sy eiendom, te bewaar vir die ewige heerlikheid.
Die drie engele wat in hierdie perikoop die oordeel en verlossing wat God bring, aankondig, doen dit waarskynlik met die hoop op 'n moontlike inkeer van sommige, hoewel dit tog lyk asof die hoop beskaam. Die eerste engel verkondig die aanbidding van God as die Skepper. Die tweede engel verkondig die val van Babilon (Rome – vgl. 1 Pet. 5:13 waar Rome direk só genoem word). Die derde engel verkondig die oordeel oor dié ongelowiges wat volhard in die aanbidding van die dier en sy beeld.
'n Grusame prentjie van foltering word aan die ongelowiges voorgehou, interessant genoeg, as waarskuwing vir die gelowiges om te bly volhard in die geloof en gehoorsaamheid. Die Gees roep oor dié gelowiges 'n seënbede uit van ewige rus.
In lyn met die vorige perikoop is daar twee oeste, die graanoes (14:14-16) en die druiwe-oes (14:17-20).
Die graanoes kan met die gelowiges wat oorgebly het op die aarde verbind word en word deur die Here Jesus self ingebring, een soos 'n Seun van die Mens (vgl. Daniël 7:13).
Die druiwe-oes kan met die ongelowiges verbind word wat deur die engel met die skerp sekel afgesny word en in die groot druiwepers van God se toorn gegooi word.
Terloops – die vertaling "1 600 km" is waarskynlik eintlik net 296 km, omdat die Griekse woordjie stadios wat hier gebruik word ongeveer 185 meter lank is (1 600 stadioi [meervoud van stadios] is daarom min of meer 296 km).